Mudiad dinesyddion sofran

Mudiad gwrth-lywodraethol yn yr Unol Daleithiau yw'r mudiad dinesyddion sofran. Mae aelodau'r mudiad yn credu eu bod yn atebol i'r gyfraith gyffredin yn unig ac nid yn ddarostyngedig i statudau, boed ar y lefel ffederal, taleithiol, neu fwrdeistrefol, ac maent yn ceisio anwybyddu'r awdurdodau llywodraethol, gan gynnwys y llysoedd, yr heddlu, asiantaethau trethu, ac asiantaethau cofrestru cerbydau a thrwyddedu gyrwyr. Maent yn honni eu bod yn ddinesyddion "sofran" gan eu bod yn gwrthod awdurdod y llywodraeth dros eu bywydau, tra bo "dinesyddion ffederal" yn ildio'u hawliau trwy dderbyn y gyfraith ffederal. Maent yn ystyried y Pedwarydd Welliant ar Ddeg i'r Cyfansoddiad, y Cod Masnach Unffurf, a darnau eraill o ddeddfwriaeth yn gyfrifol am droi Americanwyr yn ddinesyddion ffederal.

Mae nifer o lysoedd ac asiantaethau llywodraethol wedi gwrthod dadleuon aelodau'r mudiad. Mae'r Biwro Ymchwil Ffederal (FBI) yn ystyried y mudiad yn "fygythiad terfysgol mewnol".

 Gweler hefyd 
 Rhyddfreinwyr ar y tir, mudiad tebyg ym Mhrydain a gwledydd eraill
 Mudiad adbryniad, mudiad sy'n seiliedig ar ddamcaniaeth gydgynllwyniol bod llywodraeth yr Unol Daleithiau yn defnyddio'i dinesyddion fel sicrwydd cyfochrog yn erbyn dyled dramor
 Mudiad Gwladgarol Cristnogol, mudiad Americanaidd tebyg gyda phwyslais ar Gristnogaeth
 Mudiad milisia, mudiad Americanaidd adain dde ag agweddau tebyg
 Protestwyr treth, mudiad yn yr Unol Daleithiau sy'n gwrthwynebu trethiant

 Cyfeiriadau 

Categori:Cyfraith gyffredin
Categori:Cyfraith yr Unol Daleithiau
Categori:Gwleidyddiaeth yr Unol Daleithiau
Dinesyddion sofran